ดัดหลังเบี้ยวหนี้ กยศ. ไม่ต่อบัตรประชาชน
คลังเตรียมศึกษาข้อกม.ร่วมมหาดไทย ไม่ต่ออายุบัตรประชาชนให้บุคคลที่ เบี้ยวหนี้ กยศ.
26 มี.ค. 2559

โดย...กนกวรรณ บุญประเสริฐ 
กระทรวงการคลังเตรียมศึกษาข้อกฎหมายร่วมกับกระทรวงมหาดไทย เพื่อดำเนินการไม่ต่ออายุบัตรประจำตัวประชาชนของผู้ที่กู้ยืมเงินกองทุนเงินให้กู้ยืมเพื่อการศึกษา (กยศ.) ในกรณีที่ไม่ชำระเงินคืนเงินให้กับกองทุน โดยประสานกระทรวงมหาดไทยตรวจสอบหมายเลขบัตรประจำตัวประชาชนของผู้กู้ยืม ซึ่งต้องดูข้อกฎหมายอีกครั้งว่าสามารถดำเนินการได้หรือไม่
สมชัย สัจจพงษ์ ปลัดกระทรวงการคลัง เปิดเผยว่า ขณะเดียวกันยังได้มอบหมายให้ กยศ. ประสานองค์กรนายจ้างทั้งภาครัฐและเอกชนกว่า 36 แห่ง ตรวจสอบรายชื่อผ่านเลขบัตรประจำตัวประชาชนของผู้กู้ยืมเงินกองทุนฯ แต่ไม่ชำระเงินคืนว่าเป็นเจ้าหน้าที่และพนักงานในสังกัดหรือในองค์กรหรือไม่ หากพบว่าเป็นเจ้าหน้าที่และพนักงานในองค์กร ต้องนำมาเข้าโครงการเงินกู้เพื่อการศึกษาที่ผูกพันกับรายได้ในอนาคต (กรอ.) ที่จะมีเงื่อนไขปรับโครงสร้างหนี้ ทั้งผ่อนปรนค่าปรับตั้งแต่ 50% หรือ 100% ขึ้นอยู่กับกรณี ภายในวันที่ 30 ก.ย. 2559 เท่านั้น 
ปัจจุบันกองทุน กยศ. มีผู้ได้รับโอกาสทางการศึกษากว่า 4.5 ล้านราย เป็นเงินให้กู้ยืมกว่า 4.7 แสนล้านบาท โดยมีข้าราชการที่เป็นหนี้ กยศ.มีอยู่ 7 หมื่นราย ที่ต้องเข้าระบบให้หมด ผ่านการหักบัญชีเงินเดือน โดยจะให้เวลาเข้าโครงการ กรอ. ถึงวันที่ 30 ก.ย.นี้เท่านั้น หากยังไม่เข้าโครงการต่อไปจะใช้วิธีทางกฎหมาย ที่สำคัญภาคเอกชนจะต้องเข้ามาช่วย เพราะข้อมูลที่เอกชนจะได้คือ ประกันสังคม เพื่อจะสามารถตรวจสอบทราบข้อมูลว่าพนักงานเป็นลูกหนี้บ้าง และติดตามมาชำระหนี้
นอกจากนี้ ได้สั่งให้ศึกษาการแปลงสินทรัพย์เป็นหลักทรัพย์ (ซีเคียวรีไทร์เซชั่น) หากทำได้ในอนาคตกองทุนฯ จะไม่ต้องพึ่งงบประมาณ แต่จากการให้ที่ปรึกษาทางการเงินเข้ามาประเมินเบื้องต้นยังมีอุปสรรคอยู่ อย่างไรก็ตาม การแก้ไขกฎหมาย กยศ.ที่ผ่าน ครม. มีมาตรการที่ให้นายจ้างหักเงินกู้ กยศ.ของลูกจ้างส่งกรมสรรพากรด้วย ซึ่งจะทำให้ กยศ.มีหนี้ดีเพิ่มขึ้นสอดคล้องกับการทำซีเคียวรีไทร์เซชั่น 
ฑิตติมา วิชัยรัตน์ ผู้จัดการ กยศ. กล่าวว่า กยศ.มีผู้กู้ยืมกว่า 4.5 ล้านราย มีผู้ที่ครบกำหนดชำระแล้ว 3 ล้านราย คงเหลือ 2 ล้านราย ที่อยู่ระหว่างการชำระหนี้คืน คิดเป็นมูลหนี้กว่า 5 หมื่นล้านบาท แยกเป็นลูกหนี้ปกติ 1 ล้านราย ลูกหนี้ที่เข้าโครงการไกล่เกลี่ย 1 แสนราย ที่เหลืออีก 8 แสนราย อยู่ระหว่างฟ้องร้องดำเนินคดี โดยปี 2558 ได้เงินหมุนจากการชำระหนี้กว่า 1.7 หมื่นล้านบาท เพิ่มจากปีก่อน 4,000 ล้านบาท 
สำหรับปีการศึกษา 2559 มีกรอบการปล่อยกู้ในโครงการ กยศ. 2.7 หมื่นล้านบาท กรอ. 9,500 ล้านบาท โดยได้รับงบสนับสนุนจากรัฐบาลในโครงการ กยศ. 1.3 หมื่นล้านบาท และ กรอ. 5,500 ล้านบาท ส่วนแผนดำเนินงานเพื่อลดปัญหาลูกหนี้ไม่มาชำระหนี้คืนคือ จะเริ่มดูเกรดนักเรียน นักศึกษา เพื่อยืนยันว่ามีความตั้งใจเรียนเริ่มในปี 2559 และในปี 2561 จะทำข้อมูลลูกหนี้เข้าสู่ระบบเครดิตบูโร 
บรรยายภาพ- กองทุนเงินให้กู้ยืมเพื่อการศึกษา (กยศ.) ร่วมมือกับหน่วยงานองค์กรนายจ้าง 36 แห่ง  ร่วมลงนามบันทึกข้อตกลงในโครงการ กยศ. กรอ. เพื่อชาติ หวังสร้างวินัยทางการเงินให้กับผู้กู้